google/wiki40b huggingface dataset:
מגדל עזריאלי שרונה

המבנה

במאי 2011 זכתה קבוצת עזריאלי במכרז של מינהל מקרקעי ישראל למגרש בשטח 9.4 דונם עם תוכנית לבניית מגדל משרדים בגובה 180 מטר, בהיקף של 82,710 מטר רבוע ו-6,700 מ"ר המיועדים למסחר, תמורת 522 מיליון שקלים. קבוצת עזריאלי ביקשה ממינהל מקרקעי ישראל להמיר 3,500 מ"ר שיועדו למשרדים לטובת הרחבת החלק המסחרי. בתגובה דרשה הוועדה המקומית לתכנון ובנייה שתיבנה קומת חנייה שמינית, אך בעקבות העלות והזמן הכרוכים בכך, הושגה פשרה על פיה במקום בניית קומת חנייה נוספת, 500 מקומות חניה יוקצו לשימוש ציבורי במחיר שלא יעלה על זה שנדרש מתושבי תל אביב בחניונים של חברת אחוזות החוף, אשר בבעלות עיריית תל אביב-יפו.
אבן הפינה למגדל הונחה ב-2012 על ידי דוד עזריאלי, כחלק מפרויקט דרום הקריה. על פי התוכנית שאושרה ב-2006 אמור היה המגדל להיות נמוך ב-75 מטרים, אך ב-2013 אושרה הגבהתו. המגדל נבנה על גבי מרכז קניות שגובהו שלוש קומות דו-מפלסיות. במגדל עצמו יש 50 קומות משרדים, מתוכן חמש קומות שישמשו לבית מלון בן 160 חדרים, החל מקומה 33, בניהולה של חברת אפריקה ישראל.
עיצוב המגדל מתבסס על קווים אלכסוניים המקנים למגדל מראה זוויתי. מבנה המגדל מורכב משתי מסות שכל אחת מהן מוצבת ומוטה בזווית שונה ביחס למרכז המגדל, מה שמקנה לבניין מראה שונה מעט בכל נקודת מבט. בנייתו של המגדל החלה עם בניית פיר הבטון המרכזי ומסביבו נבנו הקומות עצמן. ייחודו של המגדל הוא בשטח קומה גדול יחסית של 2,400 מטר רבוע. בסך הכל, נבנו במגדל ובמרכז הקניות שטחים בהיקף של כ-120,000 מטר רבוע, ההופכים אותו למבנה המסחרי הגדול בישראל. בבסיס המגדל נחפרו שבע קומות לחניון תת-קרקעי בעל 1,600 מקומות. במגדל הותקנו כ-34 מעליות, שהן המעליות המהירות ביותר בישראל, מתוצרת OTIS, הנעות במהירות מקסימלית של 9 מטרים בשנייה (32.4 קמ״ש).
בניית המגדל הוטלה על חברת "אל הר הנדסה מקבוצת קרדן נדל"ן". במהלך בניית המגדל נהרגו שני פועלי בניין מטורקיה, בשני אירועים שונים.
ביוני 2016, עוד בטרם הושלמה בניית המגדל, דווח שקבוצת עזריאלי חתמה על חוזים להשכרת יותר מ-60% משטחי המבנה. עם השוכרים הבולטים בבניין נמנות החברות אמזון ישראל, פייסבוק ישראל, איירון סורס , מג'יק ליפ, דרופבוקס וחברת הזמנת המלונות בוקינג.
ג'ורג' חורש

ג'ורג' חורש (נולד ב-מאי 1944 באיראן) הוא איש עסקים ישראלי בריטי ממוצא איראני. את עיקר הונו עשה באירן, טורקיה, קנדה וישראל כיבואן מכוניות מתוצרת טויוטה היפנית. נכון לשנת 2019 נחשב חורש לאחד מעשירי ישראל, והונו האישי מוערך בכ-1.7 מילארד דולר.

ביוגרפיה

חורש נולד באיראן להורים שהיגרו אליה מעיראק בשנת 1918, והוא הצעיר מארבעה אחים. בסיום לימודיו התיכוניים התגייס לשורות הצבא האיראני וכשסיים את שירות החובה, הצטרף לעסקי הטקסטיל והפלדה שבבעלות אביו.
בשנת 1969 החל את דרכו בעולם העסקים כאשר הקים באירן עם שותף מקומי חברה המייבאת מלגזות תוצרת HINO היפנית. בשנת 1971 לאחר שהעסק גדל והתפתח השניים החלו לייבא לאירן גם מכוניות מתוצרת טויוטה היפנית, וכך הם עשו את הונם הראשוני. בשנת 1979 בעת המהפכה האסלאמית באירן ברח עם אשתו, אייסר, לאנגליה תוך כדי שהוא משאיר את עסקיו ונכסיו מאחור. מאוחר יותר הצליח לחלץ חלק מכספו הרב שהשאיר באירן בעזרת משפחתו וחבריו. ב-1985 הקים בלונדון עם שותפו עזרא דגמי את סוכנות הרכב "יוניון מוטורס" שעסקה בייבוא ומכירת מכוניות.
ב-1990 הקימו השניים גם בישראל את סוכנות הרכב "יוניון מוטורס" וב-1991 היא קיבלה את הזיכיון לייבוא מכוניות תוצרת טויוטה.
בשנת 1993 עלה חורש לישראל, לאחר שחי קרוב ל15 שנים באנגליה. בשנת 1999 יוניון מוטורס שבאנגליה הפסיקה את פעילותה.
בשנת 2005, לאחר 20 שנות של שותפות, רכש 20% ממניותיו של דגמי ביוניון תמורת כמה עשרות מיליוני דולרים וכמעט הגיע להחזקה מלאה בחברה. אחיו, מוריס חורש, מחזיק בכ-2.5% ממניות החברה הנותרות.
כיום חורש גרוש ומתגורר בדירה בפארק צמרת בתל אביב. בנוסף לכך הוא מחזיק בית ברחוב גלי תכלת שבהרצליה פיתוח. לחורש שני ילדים השותפים לעסק המשפחתי. האחד, אנדרו שמכהן כמנכ"ל טויוטה בישראל. והשנייה, רוקסן, שמנהלת את פעילות הטכנולוגיה המרוכזת ביוניון טק ונצ'רס. שני ילדיו נולדו באנגליה, מספר שנים לאחר המהפכה באירן.
קייזרסברג

גאוגרפיה

קייזרסברג ממוקמת לרגלי הרי הווז' בכניסה לעמק הוייס, כעשרה קילומטרים מצפון-מערב לקולמר, בירת המחוז. על העירה שולטות שתי פסגות כשעל אחת מהן נמצאות הריסות טירת שלוסברג (Schlossberg).

היסטוריה

עמק הוייס שמתחבר לעמק אורבה (Orbey) שימש כמעבר חשוב של הרי הווז'. כמעבר חשוב הוא לא הוזנח על ידי הרומאים שהקימו במקום מחנה צבאי בשם Caesareum castrum.
השם קייזרסברג (Kaysersberg) מוזכר לראשונה בשנת 1227 כאשר פרידריך השני, קיסר האימפריה הרומית הקדושה, הורה לרכוש ארמון קטן על מנת לשלוט על עמק הוייס שמחבר בין לורן לאלזס דרך מעבר הרים די בונום (Col du Bonhomme). המבצר שנבנה היה אחד המבצרים החשובים שנבנו על מנת להגן על האימפריה הרומית הקדומה מפני דוכסי לורן.
בשנת 1247 הנרי, בישוף שטרסבורג, ניסה ללא הצלחה להשתלט על העמק שנלקח שנה מאוחר יותר על ידי דוקס לורן ושנכבשה ב-1261 על ידי רודולף הראשון לבית הבסבורג שהשתלט על חלק מבישופות שטרסבורג בניגוד לדעתו של הבישוף ולאחר שמונה לקיסר הוא שב למבצר ב-1285. הקיסר שהחליפו, אדולף מנסאו, שינה את הסטטוס של העיר לעיר קיסרית חופשית ב-1293, על מנת להראות את חשיבותה לאימפריה. משנה זו, העיר הייתה נתונה לשליטתו הבלעדית של הקיסר ולא תלויה בשלטונו של אציל.
ב-1354 הצטרפה לדקאפול, קואליציית הערים הקיסריות החופשיות של אלזס שיצר קרל הרביעי, קיסר האימפריה הרומית הקדושה. בעקבות שלום וסטפליה, שסיים את מלחמת שלושים השנים, ב-1648, העיר איבדה את תוארה כעיר קיסרית חופשית ועברה לשליטתה של צרפת שקיבלה את אלזס מידי בית הבסבורג. יחד עם שאר ערי הדקאפול, העיר לא הסכימה להשלכות חוזה זה שהסיר את החופש היחסי שהיה לה והחזיר את העיר לשלטון האצילים. העיר עמדה בסירובה להצטרף לצרפת עד להסכמי ניימכן בשנת 1678.
בעת החדשה עברה העיר את התהפוכות שעברו על אלזס כולה, היא נכבשה על ידי הגרמנים במלחמת פרוסיה-צרפת וסופחה לגרמניה ב-1871 עד שבשנת 1919 נחתם חוזה ורסאי לפיו כל השטחים שנכבשו על ידי הקיסרות הגרמנית הוחזרו לצרפת (סעיף 51). בשנת 1940 נכבשה אלזס שוב על ידי גרמניה הנאצית וסופחה לרייך השלישי. לאחר סיום מלחמת העולם השנייה, אלזס סופחה מחדש לצרפת.
במסגרת הרפורמה לשינוי מנהלתי בצרפת בשנת 2016, העיר אוחדה עם קינפהיים (Kientzheim) וסיגולשהיים (Sigolsheim) ויצרו קומונה חדשה (commune nouvelle) בשם קייזרסברג ויניובל (Kaysersberg Vignoble).
מייק מיטשל

ביוגרפיה

מיצ'ל נולד באטלנטה ושיחק באוניברסיטת אובורן. בשנת 1978 הוא נבחר בדראפט על ידי קליבלנד קאבלירס, אך שיחק במשך רוב הקריירה בשורות סן אנטוניו ספרס. במהלך קריירת ה-NBA שלו השיג ממוצעים של 19.8 נקודות, 5.6 ריבאונדים ו-1.3 אסיסטים למשחק. אחוזי הקליעה שלו מהשדה היו 49.3% ואחוזי הקליעה מקו העונשין 79.9%. מיצ'ל שיחק במשחק האולסטאר בעונת 1980/1981, והיה הקלע המוביל של סן אנטוניו בעונת 1984/1985, במהלכה קלע 22.2 נקודות בממוצע למשחק. בסך הכל קלע מיצ'ל 9,799 נקודות במדי סן אנטוניו.
משנת 1988, למעט תקופה קצרה בה חזר לסן אנטוניו בפלייאוף של 1990, שיחק מיצ'ל במספר קבוצות באירופה, בהן ברשיה, נאפולי ופלקנסטרו רג'אנה. 
מייק מיצ'ל שיחק גם במכבי תל אביב בעונת 1991–1992 וזכה עמה באליפות המדינה. מיצ'ל קלע 384 נקודות באותה עונה במסגרת גביע אירופה לאלופות בכדורסל. באותה עונה הגיעה מכבי תל אביב לרבע גמר הטורניר. בתום העונה חזר מיצ'ל לאיטליה, שם שיחק מספר עונות נוספות עד שפרש מכדורסל בגיל 46.
לאחר פרישתו ממשחק עבד מיצ'ל כיועץ לנוער בסיכון בסן אנטוניו. בגיל 55 נפטר מייק מיצ'ל ממחלת הסרטן.
קריסטין קרוק

ביוגרפיה

קרוק נולדה בוונקובר שבקנדה. אביה ממוצא הולנדי ואמה ממוצא סיני-אינדונזי, שניהם עוסקים באדריכלות נוף. לקרוק אחות הצעירה ממנה בחמש שנים. קרוק התאמנה בהתעמלות עד סיום בית הספר אך הפסיקה בשל בעיות גב. קרוק שומרת על אורח תזונה פסקטריאני ומתגוררת בטורונטו.

קריירה

קרוק התכוונה ללמוד באוניברסיטה, תוכניותיה השתנו כאשר פנה אליה במאי ליהוק מחברת CBC, שחיפש שחקנית בעלת יופי אקזוטי לסדרה "אג'מונט", שהייתה אז בפיתוח. המורה שלה לדרמה שכנעה אותה לגשת למבחן בד וקרוק התקבלה, על אף שלא היה לה כל ניסיון קודם כשחקנית מקצועית.
לאחר הופעותיה בטלוויזיה החלה לעסוק גם בדוגמנות, בין היתר עבור חברות בינלאומיות. שימשה כדוגמנית הקבועה של חברת ניוטרוג'ינה.

קולנוע

ב-2004 השתתפה קרוק בסרט "יורוטריפ". לאחר מכן השתתפה בסרט הקולנוע 'Partition' בו היא מגלמת נערה בת שבע עשרה שעוברת טראומה בעת מאורעות חלוקת הודו, ומתאהבת בחייל בדימוס של הצבא הבריטי בהודו. ב-2009 כיכבה בסרט "סטריט פייטר - האגדה של צ'ון לי", סרט המבוסס על משחקי הווידאו. קרוק גילמה את צ'ון לי.

טלוויזיה

בשנת 2001 הופיעה בסרט טלוויזיה לערוץ הולמרק "שלגייה". באותה שנה, החלה לגלם את דמותה של לורל יאנג בסדרה "Edgemont" ואת דמותה של לאנה לאנג בסדרה המצליחה "סמולוויל". ב-2004 היא הופיעה בסרט "יורוטריפ ובמיני סדרה בשם "אגדת ארץ-ים" יחד עם איזבלה רוסליני, דני גלובר ושון אשמור. בשנת 2007, היא הופיעה בסרט "אהבה ללא גבולות" בתפקיד נסים קאן.
ב-2008 עזבה קרוק את "סמולוויל" ביחד עם מייקל רוזנבאום ושני יוצרי הסדרה אלפרד גו ומיילס מילר. עקב שביתת תסריטאים בסוף העונה השביעית, קרוק חתמה על תפקיד בסרט. השביתה הופסקה וקרוק לא השתתפה בחמשת הפרקים האחרונים בעונה שביעית. עקב כך השתתפה קרוק בחמישה פרקים של העונה השמינית.
בשנת 2009, הופיעה בסרט "האגדה של צ'ון לי". בסוף אותה שנה היא השתתפה קרוק בארבעה פרקים בסדרה צ'אק, בהפקת NBC. ב-2011 היא שיחקה בסרט "ערפד" ו"Irvine Welsh's Ecstasy". החל משנת 2012, היא משחקת בסדרת הטלוויזיה "היפה וחיה" של רשת The CW. בשנים 2014, 2015, היא זכתה בפרס "שחקנית השנה" על השתתפותה בסדרה זו. משנת 2018 משחקת את ג’ואנה הנלי בסדרת הטלוויזיה ״נטל האמת״.
בנק אתי

בנק אתי, אזרחי, אלטרנטיבי או בר-קיימא, הוא הכינוי לבנק המביא בחשבון את ההשפעה החברתית והסביבתית של השקעותיו והלוואותיו.

הגדרת המושג

בנקים אתיים הם חלק מרעיון רחב של אחריות חברתית וסביבתית של המגזר הפיננסי. רעיון זה עוסק גם בהשקעות אתיות, השקעות אחראיות מבחינה חברתית, אחריות חברתית של תאגידים, וכן לסחר הוגן, צרכנות אתית, חרמות צרכנים וכו'. בעוד שלמונח כמו סחר הוגן יש הגדרות בינלאומיות מחייבות הרי שלעניין בנקאות אתית אין הגדרות ברורות כאלו, וישנם מספר לא מבוטל של מודלים שונים בצורת הניהול, חלוקת הרווחים והשליטה.
המאפיינים המשותפים לבנקים אתיים הם שקיפות, יעד חברתי או סביבתי לפרויקטים שהם מממנים, השקעות בעלות סיכון נמוך, ומתן הלוואות בתנאים סבירים לשכבות חלשות באוכלוסייה שבדרך כלל אינן זכאיות לאשראי כלל או שתנאי הריבית הניתנים להן גבוהים ביחס ליכולת ההשתכרות. לבנקים כאלו שולי רווח נמוכים מהמקובל בענף הבנקאות, וחלקם אינם מחלקים דיבידנדים כלל. לבנקים אתיים יש פחות סניפים והם פועלים בעיקר באמצעות שירותי טלפון ודואר ובאינטרנט.

מיקרו אשראי

מיקרו אשראי הוא חלק מתחום המיקרו מימון, כלומר אספקת שירותים פיננסיים לאנשים עניים מאד. מיקרו אשראי הוא הקצאה של הלוואה קטנה מאוד ליזמים ובעלי עסקים עניים שאינם יכולים בדרך כלל לקבל שירותים בנקאיים. לאנשים כאלה בדרך כלל אין ערבים, הכנסה יציבה או היסטוריית אשראי, ולכן הם אינם עומדים אפילו בקריטריונים הבסיסיים ביותר לקבלת אשראי בדרכים המסורתיות. מיקרו מימון כולל, פרט להלוואות, גם אפשרות מיקרו חיסכון, מיקרו ביטוח, וכלים פיננסיים חדשניים אחרים.
למרות שמוסדות של מיקרו אשראי ומיקרו מימון קיימים בצורות שונות כבר מהמאה ה-19, הגל הנוכחי של עניין בתחום החל בשנות ה-70 של המאה ה-20, בפרויקטים של הארגון ACCION ושל בנק גרמין של מוחמד יונוס בארצות מתפתחות. בראשית דרכו הוא זכה לזלזול מצד רוב הגורמים בארגוני הפיתוח הגדולים, שלא האמינו ביכולתם ומחויבותם של המיקרו לווים לעמוד בהתחייבויותיהם. כיום הוא נחשב לאמצעי חשוב במאבק בעוני העולמי, והוא מאפשר לאנשים עניים מאוד ליזום צורות של תעסוקה עצמית, ליצור הכנסות, ולעיתים קרובות לחסוך ולצאת ממעגל העוני. הצמיחה בהכנסה הפנויה בתורה מביאה לצמיחה כוללת של המשק במדינות אלה. האו"ם הכריז על שנת 2005 כ"שנת המיקרו אשראי הבינלאומית", ומוחמד יונוס זכה בפרס נובל לשלום בשנת 2006. בשל ההצלחה של מיקרו אשראי, החל עניין בתחום גם בתוך תעשיית הבנקאות המסורתית, כאמצעי לצמיחה עתידית בכלכלות המתפתחות.
בישראל החל לפעול ארגון "קיבא" על מנת לספק מיקרו אשראי לשכבות חלשות באוכלוסייה. חברה נוספת בתחום היא "מיקרו פייננס ישראל".
ישראל ורמן

ישראל בן שלמה ורמן היה הרב המוכר הראשון של פשט בהונגריה.

ביוגרפיה

ורמן נולד באובודה (שנה לא ידועה). ב-1799 הוא נקרא למלא את תפקיד רבה של פשט והיה הרב המוכר הראשון של הקהילה שהתפתחה במהירות בהנהגתו. עקשנותו הניעה את כתיבת תקנות הקהילה הראשונות. המוסד החשוב ביותר הקשור בשמו הוא ה- Nationalschule – בית ספר יסודי שהוקם ב-8 בספטמבר 1814 והיה גורם חשוב בהעלאת קרנה האינטלקטואלי של הקהילה. תוכנית הלימודים בו כללה הונגרית, מדעים ועברית. 
ורמן נפטר בבודפשט ב- 24 ביוני 1824. האבל על מותו בא לידי ביטוי בשיר העברי והגרמני של פיליפ וייל אבל ישראל, או, Totenfeier. 

נכדו הוא ראש הקהילה היהודית וחבר הפרלמנט ההונגרי מוריץ ורמן.
מוזיקת פופ פרסית

מוזיקת פופ פרסית (בפרסית: موسیقی پاپ فارسی; באנגלית: Persian pop music), ידועה גם כמוזיקת פופ איראנית (Iranian pop music) או כפרסיפופ (Parsipop), הוא תת-ז'אנר מוזיקלי הכולל בתוכו מוזיקת פופ בשפה הפרסית או בשפות אזוריות המדוברות באיראן ובאפגניסטן. אף על פי שהמקור של מוזיקת הפופ הפרסית הוא באיראן, המוזיקה מושמעת גם בטג'יקיסטן, אפגניסטן, ובתפוצה האפגנית והאיראנית באירופה ובאמריקה.

תור הזהב של מוזיקת הפופ הפרסית

פרסומו של ויגן דרדריאן (הידוע כ"מלך הג'אז") בתחילת שנות ה-50 וההשפעה המערבית על מעמד הביניים הובילו למהפכה מוזיקלית באיראן, כאשר באיראן היו בעיקר זמרים קלאסיים. מוזיקת הפופ הפרסית התפתחה בשנות ה-70. בדומה למוזיקת הפרסית הקלאסית היה שימוש בכלי נגינה ובאלמנטים מקומיים, אך היה שימוש גם באלמנטים ובכלי נגינה מודרניים, כמו: גיטרה חשמלית.
לאחר המהפכה האיראנית ב-1979 מוזיקת הפופ הפרסית נאסרה באיראן. מוזיקאים רבים עזבו את איראן לארצות אחרות, בעיקר ללוס אנג'לס בארצות הברית. מחוץ לאיראן החלו לפעול ערוצי טלוויזיה, תחנות רדיו ואתרי אינטרנט, אשר היוו תפקיד חשוב בחיבור בין אומני הפופ הפרסי לבין הקהל האיראני ברחבי העולם.
התחנה האמריקאית לניסויים בכבשים

התחנה האמריקאית לניסויים בכבשים (באנגלית: U.S. Sheep Experiment Station; ראשי תיבות: USSES) היא תחנת מחקר חקלאית שמתמקדת בניסויים בכבש הבית (Ovis aries), ומופעלת על ידי שירות המחקר החקלאי (Agricultural Research Service) של מחלקת החקלאות של ארצות הברית. מטרתה המוצהרת היא "לפתח שיטות משולבות להגדלת רמת התפוקה של כבשים ובמקביל לשפר את הקיימות של מערכות אקולוגיות בשטחים פתוחים".

גאוגרפיה ומתקנים

התחנה ממוקמת כ-10 ק"מ צפונית לדובויז (Dubois), איידהו, ותחומיה כוללים שטחים ממדינת איידהו וממונטנה. בנייני התחנה פרוסים על שטח של 113 קמ"ר, בבעלות שירות המחקר החקלאי, כולל מתקני מחקר, מתקנים לבעלי החיים (כולל דירים ומכלאות המלטה) ומבני מגורים. התחנה מוקפת בשטחי היער הלאומי קריבו-טרגי (Caribou-Targhee National Forest), ונמצאת במרחק שעתיים נסיעה מהפארק הלאומי גרנד טיטון ומהפארק הלאומי ילוסטון.
היא אף כוללת 67.2 קמ"ר של הרי המאה (Centennial Mountains) במונטנה ושטח של 4.9 ק"מ הסמוך לקהילת קילגור (Kilgore) באיידהו. שטחים אלו משמשים באופן נרחב למרעה ולמחקר האקולוגיה של שטחים פתוחים. התחנה כוללת כמה מערכות אקולוגיות מגוונות, ובהן שטח מרעה תת-אלפי, מרגלות הר, ערבה וחורש מדברי (desert shrubland). התחנה היא המעסיק השני בגודלו במחוז קלרק (Clark County) באיידהו.
המועצה האיראנית לביטחון לאומי

היסטוריה

טרם הקמת המועצה לביטחון לאומי המוכרת לנו כיום בתיקוני החוקה לאחר מותו של ח'ומייני ב-1989 הייתה קיימת באיראן "מועצת ההגנה העליונה". מועצת ההגנה הורכבה מראשי מנגנוני ביטחון הפנים וצבא איראן ושני יועצים שמונו על ידי המנהיג העליון. למנהיג הייתה סמכות פיקוח על המועצה ויכולת לפטר את כל חברי המועצה. המנהיג היה צריך לקבל החלטות בדבר מלחמה או שלום, רק לאחר התייעצות עם מועצת ההגנה.
באחריות מועצת ההגנה העליונה היה תכנון בניין הכוח של צבא איראן, ונציגים של המועצה בשטח או במפקדה אף הורו על תנועת כוחות במלחמת איראן-עיראק. לאחר שמספר מהלכים שגויים בהוראתם של חכמי דת גרמו למותם של חיילים איראנים רבים, הוגבל כוחה של המועצה בתחום זה ב-1987. התפקוד הקלוקל של המועצה והסרבול במערכת העברת ההוראות, שפוצלה לחלק מנהלי וחלק מבצעי, עוררה את המשטר האיראני לבצע שינויים במבנה המועצה ובתחומי אחריותה.
קליף האנגר

קליף האנגר (מאנגלית - "Cliffhanger", "תלוי מִצוּק") הוא מונח המתייחס לסיום מותח ובלתי פתור של פרק ביצירה אמנותית (סרט קולנוע, סדרת טלוויזיה, רומן) המופצת בפרקים המפורסמים בזה אחר זה. סיום מסוג קליף האנגר נועד ליצור בקוראים תחושה של מתח, שתביא אותם להתעניין גם בפרק הבא של היצירה, ולרכוש אותו או לצפות בו לכשיופץ. הדימוי שבבסיס המונח מרמז על סיום שבו גיבור העלילה (או הפרוטגוניסט) נותר למשל תלוי מקצהו של צוק, ורק מי שיצפה או ירכוש את הפרקים הבאים של הסדרה ידע מה עלה בגורלו. המונח נפוץ במיוחד בסדרות טלוויזיה המשודרות בפרקים, וישנן סדרות טלוויזיה המסיימות עונה ב"קליף האנגר" המושך את הצופה לצפות גם בפרקי העונה הבאה של הסדרה.
דוגמה ידועה לשימוש באמצעי זה היא סדרת הטלוויזיה "דאלאס", שבה הסתיימה העונה השנייה בכך שהאנטגוניסט ג'יי אר יואינג נורה על ידי דמות מסתורית, והצופים אינם יודעים מה עלה בגורלו ומיהו שניסה להתנקש בו. סיום זה של העונה הביא לצפיית שיא בפרקים הראשונים של העונה השלישית של הסדרה. דוגמה נוספת היא סרט הקולנוע מסוגת מדע בדיוני, "בחזרה לעתיד 2", הסרט השני בטרילוגיה. בסיום הסרט, מרטי מק'פלי משלים את המשימה בשנות ה-50 ומתקן בכך נזק חמור שקרה בהווה. המדען אמט בראון מנסה לאסוף אותו עם מכונת הזמן (הדלוריאן DMC-12) אבל במהלך סופת ברקים חזקה, הדלוריאן נפגעת מברק ושולחת את בראון בחזרה בזמן 70 שנה, ומרטי נתקע בשנות ה-50, כמעט ללא תקווה לחזור להווה.
דוגמה נוספת לכך היא הסיום של העונה החמישית בסדרה "משחקי הכס". בסיום העונה, שתי דמויות מרכזיות-ג'ון שלג וסטאניס בראת'יון כביכול נהרגו. סטאניס נפצע קשה, אך לא הראו בבירור האם הוא מת כשהונפה החרב לעברו, וג'ון סנואו נדקר, אך לא ידוע האם בעתיד יחזור לחיים.
לעיתים, סדרה טלוויזיונית מתבטלת לפני סיומה המיועד, ולכן הצופים נשארים עם שאלות פתוחות. דוגמאות לכך הן הסדרות "LOST", "Kyle XY", "פלאש פורוורד", "גולשים בזמן", "מרוץ לאתמול", "אלה הם חיי", "ה-4400", "יריחו", "טווין פיקס", "גיבורים, "האירוע", ו-"ניצולים". בכמה מקרים, כמו בסדרות "פארסקייפ", "שושלת", "ננס אדום", "מילניום" ו"סטארגייט SG-1" שגם התבטלו ללא סיום, פורסם סיום לעלילה ישירות ל-DVD, מיני-סדרה או קרוס-אובר עם סדרה אחרת.
מקור המונח מגיע מן הרומן "A Pair Of Blue Eyes" של תומאס הארדי שנכתב ב-1873 שבו הארדי משאיר בסוף אחד הפרקים את אחת מדמויות הפרוטגוניסט, הנרי נייט תלויה במו ידה מצוק כאשר מביטה אל מטה.
RFI

RFI (ראשי תיבות של Request For Information - בקשה לקבלת מידע) הוא מסמך סטנדרטי בהליך עסקי אשר תכליתו השגת מידע כתוב אודות יכולות של ספקים לביצוע תכולת עבודה או לספק מוצר כלשהו העונה על סט (חלקי או מלא) של הגדרות.
על פי רוב המסמך בעל תצורה אשר מאפשרת השוואה בין תגובות של ספקים שונים.
מטרתה העיקרית של בקשת RFI היא לאסוף די מידע כדי לבחור את הצעדים הבאים. לכן נדיר ש RFI יהיה שלב סופי אלא אחריו יעקבו מסמכים נוספים כגון RFP ‏(Request For Proposal)‏, RFT ‏(Request For Tender)‏ ו-RFQ ‏(Request For Quotation).
בנוסף לאיסוף בסיס מידע, RFI משמש לשידול מגוון ספקים למוכנות עסקית, לפיתוח אסטרטגיה ולהכנה עבור השלבים הבאים.
Reddit

סקירה כללית

האתר מכיל אוסף עצום של פוסטים שמתווספים כל העת על ידי משתמשים רשומים, ועל כן הוא במהות מערכת לוח מודעות מקוונת. שם האתר הוא משחק מילים: Reddit באנגלית נשמע כמו "קראתי את זה" (Read it).
פיטר טוש

תולדות חייו

נולד במחוז ווסטמורלנד בג'מייקה ובגיל 11 עבר לרובע טרנצ'טאון בבירה קינגסטון. בראשית שנות ה-60 הכיר את רוברט נסטה מארלי (בוב מארלי) ונוויל או'ריילי ליווינגסטון (באני ויילר) וידיו למדו שירה ונגינה בגיטרה. בשנת 1963 הקים מארלי את להקת הסקא ורוקסטדי "The Teenagers" (בני הנוער) עם מקינטוש (שקיצר את שמו ל"טוש"), ליווינגסטון ואחרים. הלהקה שינתה את שמה שנה לאחר מכן ל-"The Wailing Rudeboys" ולבסוף לשם בו הם מוכרים כיום, "The Wailers" (הוויילרס - "המייללים" או "המקוננים"). ב-1964 חתמה הלהקה על חוזה ראשון, לחמש שנים, עם חברת ההפקות של קוקסון דוד, "Studio One". בעזרתו הקליטו סינגל ראשון, "Simmer Down", שהגיע למקום הראשון בג'מייקה, שבה נמכרו יותר מ-70,000 עותקים תוך שבועות ספורים. הלהקה הקליטה שירים רבים שיצאו בהפצה מקומית בלבד, וכן גרסאות כיסוי רבות, אחת מהן - לשיר "And I Love Her" של הביטלס. במצעד השירים השנתי של ג'מייקה של שנת 1965, תפסו הוויילרס שישה מבין עשרת המקומות הראשונים. לאחר מכן עזבו את הלהקה חלק מהחברים וב-1966 נותרו בה רק מארלי, ליווינגסטון (ששינה את שמו לויילר) וטוש.
טוש כתב רבים מלהיטי הלהקה, בהם "Get Up, Stand Up", "400 Years" ו-"No Sympathy". לקראת סוף שנות ה-60 קיבל על עצמו את אמונת הראסטאפארי. בשנת 1973 היה מעורב בתאונת דרכים קשה, בה נהרגה חברתו איבון והוא-עצמו ספג פגיעה בגולגולת. טוש אימץ לו כתחביב את רכיבת החד-אופן, והפך את הרכיבה למיומנות בה שלט היטב, טוש רכב, הופיע על הבמה רכוב והיה אספן של חדי-אופן.
בשנת 1976 הוציא בחברת CBS את תקליט הבכורה שלו כסולן  Legalize It, ששיר הנושא שלו שתמך בלגליזציה של מריחואנה, הפך להמנון תומכי הלגליזציה בג'מייקה ובעולם. על עטיפת התקליט השלישי שלו, Bush Doctor, שראה אור ב-1978 בחברת התקליטים של הרולינג סטונז, הודבקה מדבקת-ריח בריח מריחואנה. על נגני התקליט נמנו חברי ה"סטונס" מיק ג'אגר וקית' ריצ'רדס, שאף בחרו בטוש לפתוח את הופעותיהם במסגרת סיבוב ההופעות שלהם בארצות הברית.
ב-22 באפריל 1978 כיכב טוש בקונצרט האחווה שאירגן בוב מארלי בקינגסטון תחת הכותרת One Love Peace Concert ובנוכחות ראש ממשלת ג'מייקה, מייקל מנלי ויריבו, אדוארד סגה. הוא הופיע לפני בוב מארלי והוויילרס, שחתמו את הקונצרט. בעודו על הבמה ונגד עיני הפוליטיקאים המכובדים, הצית "ג'וינט" (סיגריית מריחואנה) ונאם במשך כמחצית מזמן הופעתו בזכות הלגליזציה והמצב החברתי במדינה. לאחר הופעה זו סבל טוש מהתנכלויות מצד המשטרה, נעצר והוכה בעת מעצרו.
גם תקליטיו הבאים Mystic Man מ-1979 ו-Wanted Dread and Alive מ-1980 (ששיריו נכתבו על רקע מעצרו האלים) יצאו בחברת התקליטים של הרולינג סטונז, אך לא זכו להצלחה, זאת בניגוד בולט לחברו בוב מארלי שהקריירה שלו הרקיעה שחקים. ב-1984, לאחר הוצאת תקליטו Mama Africa, יצא לגלות מרצון וועל מנת לבקש סיוע של רופאים שבטיים לאפריקה. במקביל היה פעיל בתנועה נגד האפרטהייד בדרום אפריקה. בשנת 1987 זכה לקאמבק כאשר תקליטו השביעי והאחרון No Nuclear War, שיצא בחברת EMI, זכה בפרס גראמי לתקליט הרגאיי הטוב ביותר לאותה שנה.
לאחר שובו לג'מייקה, בלילה ה-11 בספטמבר 1987 פלשה לביתו כנופיה של שלושה, שדרשו ממנו כסף. טוש סירב והשלושה השתלטו על ביתו ועינו אותו שעות על מנת שיסגיר להם היכן כספו. כאשר שמעו השלושה את חבריו של טוש מגיעים, ירה אחד מהם, דניס לובמן, בראשו של טוש והרגו. שלושה נמלטו, לובמן נתפס ונידון למוות, אך עונשו הומתק ב-1995 למאסר עולם.
באוגוסט 2012 זכה טוש בעיטור ההצטיינות של ג'מייקה.
הלנה ברגסטרום

ביוגרפיה

ברגסטרום נולדה בגטנבורג שבשוודיה לשחקנית קרסטין וויגדרן ולבמאי הקולנוע הנס ברגסטרום, סבה מצד אמה אף הוא היה שחקן.
בנעוריה למדה שנה במיסיסיפי שבארצות הברית במסגרת תוכנית לחילופי תלמידים שוודית-אמריקאית.
ב-2012 הייתה אחת המנחות של המלודיפסטיבלן.
ברגסטרום ביימה מספר סרטים.

חיים אישיים

ברגסטרום נשואה לבמאי האנגלי קולין נוטלי ולהם שני ילדים.
אורתו-כירורגיה

למי מיועד הניתוח

העיוותים מחולקים להפרעות תפקודיות קשות ולהפרעות אסתטיות, כפי שמוגדר בחוזר מנכ״ל משרד הבריאות מ-2009.
ברוב המקרים, מדובר בהפרעה גנטית, מולדת או התפתחותית במבנה הלסתות, המתבטאת בא-סימטריה (גדילת יתר או תת-גדילה של צד ימין או שמאל של הפנים) או בהפרעת סגר סקלטלית (גדילת יתר או תת-גדילה של אחת הלסתות ביחס ללסת הנגדית הגורמת לאי התאמה בסגר השיניים). הבעיה מתגלית בדרך כלל בגיל ההתבגרות המוקדם ובמיעוט המקרים כבר בגיל צעיר יותר.
ההפרעה הקשה מתבטאת בעיוות קשת השיניים, בהפרעות בתפקוד מפרק הלסת ושרירי הלעיסה, ובקושי ללעוס ביעילות ולהגות עיצורים מסוימים. מעבר להפרעה התפקודית נוצר עיוות בלתי-אסתטי במבנה הפנים שעלול לגרום אצל המתבגר או המבוגר הצעיר גם לקושי פסיכו-סוציאלי ובמיעוט המקרים מתפתח לפוביה חברתית.
הפרעה תפקודית נוספת שעלולה להתפתח בחולים המתאפיינים בתת-התפתחות של שליש הפנים התחתון הכולל את הלסת התחתונה והסנטר, היא דום נשימה בשינה. במקרים החמורים של מחלה זו, אורתו-כירורגיה לקידום הלסת התחתונה או שתי הלסתות היא טיפול הבחירה בחולים שאינם מסתגלים לשימוש באמצעי תמיכה.
במיעוט המקרים מוגדרות ההפרעות הקשות כחלק מסינדרומים גנטיים או מולדים המערבים את הגולגולת, כגון חיך ושפה שסועים, Apert,Crouzon, hemifacial microsomia,Pierre Robin.

ניתוח אורתוגנטי

ניתוח אורתוגנטי הוא ניתוח המשמש לתיקון ליקוי בסגר השיניים (אוקלוזיה). הניתוח מבוצע במקרים שבהם הגורם לליקוי איננו תוצאה של הפרעה דנטלית (של השיניים) או דנטו-אלוואולרית (של עצם החניכיים) אלא של חוסר התאמה גרמית בין הלסת העליונה והלסת התחתונה. מקור השם הוא בשילוב שתי מילים בשפה היוונית: Ορθοσ (ליישר - orthos) ו- γναθοσ (לסת - gnathos).
התאחדות הכדורגל הפלסטינית

המנדט הבריטי

כדורגל זכה לפופולריות רבה בזמן המנדט הבריטי בארץ ישראל, ובשנת 1928 'התאחדות ארץ ישראלית למשחק כדור רגל',  הצטרפה לפיפ"א כארגון יהודי בעיקרו. היא התקבלה ב-1929 לפיפ"א. בשנת 1948 שונה שמה ל-ההתאחדות לכדורגל בישראל. ההשתתפות במוקדמת המונדיאל 1934 היא הפעם הראשונה קבוצה אסייתית התחרתה במונדיאל.

המועדון הערבי הפלסטיני

פדרציית הכדורגל החדשה פלסטין נוסדה בשנת 1952. מחליפתה, התאחדות הכדורגל הפלסטינית, הוקמה בשנת 1962, היא הייתה חברה באיגוד התאחדויות הכדורגל הערביות מאז הקמתה ב-1974.

הרשות הפלסטינית

היא התקבלה כחברה בפיפ"א ב-1998, לאחר הקמתה של הרשות הפלסטינית. התאחדות נעשתה חברה גם בקונפדרציית הכדורגל של אסיה (AFC) באותה שנה ובהתאחדות הכדורגל מערב אסיה.
ב-11 בפברואר 2011, התאחדות הכדורגל הפלסטינית הקימה את ליגת הנשים הראשונה.
מירל רזניק

ביוגרפיה

רזניק נולד בעיר ארד שבחבל טרנסילבניה ברומניה והחל את לימודי הכינור בגיל 5. בשנת 1975 סיים בהצטיינות לימודי כינור באקדמיה למוזיקה בקלוז', השתתף בתחרויות רבות וזכה בפרסים, בהם פרס ראשון בתחרות לאומית על-שם ג'ורג'ה אנסקו למוזיקאים צעירים בבוקרשט. 
בשנת 1976 עלה לישראל עם אחותו, הפסנתרנית מרים רזניק-וולף, ומאז עסק בהלחנה ובעיבודים ובנגינה בסגנונות מוזיקליים שונים: מוזיקה צוענית, ים תיכונית, לטינית ובלקנית, פופ, קאנטרי, ג'אז וביג בנד. רזניק היה לנציג אינסטרומנטלי בולט של מוזיקה יהודית וניגוני כליזמר בעולם.
טקסט (סרט)

תקציר עלילת הסרט

הסרט מספר כיצד איליה גוריונוב בן ה-27, מוצא את עצמו מאחורי סורג ובריח בהאשמת שווא על גידול לא חוקי של סמים. ברגע שהוא משתחרר הוא מבין שהוא כבר לא יכול לחזור לחייו הקודמים ומחליט לנקום בקצין המשטרה פיוטר חאזין, שבגללו הוא סיים בכלא. כתוצאה מפגישתם איליה הורג את חאזין, מקבל את הסמארטפון שלו ומתחיל לחיות את חיי הבחור, שולח הודעות טקסט לעמיתיו, הבוסים, ההורים והבחורה שלו.